Na n‑yaʼa xaʼa,
te n‑xikonuu Jesús distrito Galilea.
Ña n‑juini‑ia xa kuikonuu‑ia distrito Judea,
xaxeʼe xa ka juini se Israel xa kaʼni ñaʼa‑s.
Te vax kuyatni viko ñayiu Israel,
viko nani Viko Veʼe Yutnu Vixi.
N‑ka jaʼan ñani Jesús nuu‑ia:
—Maxku ndoo ka‑n yaʼa.
Juan naʼi Judea,
na jini koio se dakuaʼa‑n milagru kida‑n.
Ɨɨn seyɨɨ,
nux juini‑s xa jini ñaʼa koio ñayiu,
ma kada‑s tniu xa naʼi.
Nux kida‑n milagru,
dandeʼa mee‑n ntdaa ñayiu.
Duʼa n‑ka jaʼan ñani‑ia,
chi xaxeʼe xa ña n‑ka jandixa‑s‑ia.
N‑jaʼan Jesús:
—Ta xee ka hora‑r.
Ko hora mee‑n,
davaʼa nga hora io vaʼa.
Ma kuaʼa xa jini uʼu ñaʼa ñayiu ñuñayiu mee‑n.
Mee‑r,
ka xini uʼu ñaʼa‑i,
chi jaʼan ndaa‑r xaxeʼe‑i xa ka kida‑i xa uʼu.
Juan naʼi koio mee‑n viko.
Ma jɨʼɨn‑r viko yaʼa vitna,
chi ta xee ka hora‑r.
Duʼa n‑jaʼan‑ia,
te n‑ndoo‑ia Galilea.
Ko na n‑yaʼa xa ka xeʼen ñani‑ia viko,
te n‑kee mee‑ia juaʼan‑ia tuku.
Ña juaʼan‑ia xiʼin kueʼe ñayiu,
chi naʼi ni juaʼan‑ia.
Te ka nanduku se Israel mee‑ia viko ijan.
N‑ka jaʼan‑s:
—¿Nde io se ijan?
Te ijan xyuku kueʼe xa kueʼe ñayiu.
Ka ndatnuʼu‑i xa ka kakuneʼe‑i Jesús,
ko naʼi ni.
Dava‑i n‑ka jaʼan:
“Se vaʼa kuu‑s”,
ko dava‑i n‑ka jaʼan:
“Ña ndaa,
chi dandaʼu‑s ñayiu yaʼa.”
Ko ni ɨɨn ñayiu ña n‑jaʼan xee,
chi n‑ka yuʼu‑i nuu se Israel.
Na ñudava viko,
te n‑xe xee Jesús nde veñuʼu Jerusalén,
te n‑kixeʼe‑ia xa dakuaʼa‑ia ñayiu.
Ña n‑ka kutnuni ini se Israel janda kuu xa dakuaʼa‑ia ñayiu.
N‑ka jaʼan‑s:
—¿Janda kuu xa tuʼa vaʼa se yaʼa?
Mee‑s ña n‑kaʼu‑s kueʼe kuia.
N‑jaʼan Jesús:
—Xa dakuaʼa‑r ñayiu,
ñatu kuu xa xani ini mee‑r.
Xa dakuaʼa‑r‑yɨ,
kuu xa xani ini Ia n‑tundaʼa ñaʼa mee‑r.
Nux juini ɨɨn ñayiu xa kada‑i xa juini Ianyuux,
kutnuni ini‑i nux tnuʼu jaʼan‑r kuu tnuʼu Ianyuux a tnuʼu mee‑r.
Ɨɨn seyɨɨ,
nux jaʼan‑s xa xani ini mee‑s,
juini‑s xa koo koio ñayiu xañuʼu nuu mee‑s.
Ko ɨɨn seyɨɨ,
nux juini‑s xa ndadakaʼnu ñayiu Ia n‑tundaʼa ñaʼa vaxi‑s,
se ijan,
se ndaa kuu‑s.
Kada‑s xavaʼa,
te ma kada‑s ni ɨɨn xa uʼu.
ʼ¿Ña ndaa xa n‑taxi Moisés tnuʼu taʼu tniu mee‑n a?
Ko ñayo‑n ka kida ná jaʼan tnuʼu taʼu tniu.
¿Nakuenda juini‑n xa kaʼni ñaʼa koio‑n?
N‑ka jaʼan ñayiu jan:
—¡N‑nduloko‑n!
¿Jundu juini xa kaʼni ñaʼa‑i?
N‑jaʼan Jesús:
—Idini tniu n‑kida‑r kɨu ndetatu‑ro,
te ñatu ka kutnuni ini‑n.
N‑jaʼan Moisés xa io xa kaʼnde‑n ñɨɨ nuu ii ntdaa seyɨɨ Israel.
(Te kueʼe kuia antecas xa jaʼan Moisés,
te n‑ka xaʼnde taxaʼnu tnetnu‑n ñɨɨ nuu ii seyɨɨ.)
Kɨu ndetatu‑ro ka xaʼnde koio mee‑n ñɨɨ nuu ii seyɨjɨn.
Ka xaʼnde‑s ñɨɨ nuu ii ɨɨn seyɨjɨn,
juini kɨu ndetatu‑ro kuu,
xa kada koio‑n xa jaʼan tnuʼu n‑chidotnuni Moisés.
¿Nax kuu xa ka kiti ini‑n nuu mee‑r xaxeʼe xa n‑ndadavaʼa‑r ɨɨn se kuʼu kɨu ndetatu‑ro?
Maxku kada uʼu koio‑n ɨɨn seyɨɨ antecas xa kutnuni ini koio‑n nax n‑kida‑s.
Io xa vaʼa ndadandaa koio‑n ntdaa ñayiu.